Ziua e 25 noiembrie 2010 când Dan Alexandru Streza devine doctor în teologie, trecând cu brio examenul de susținere a tezei înaintea unei comisii de specialitate reunite în Sala Profesorală a Facultății de Teologie Andrei Șaguna din Sibiu.

Dan Alexandru Streza nu e un doctorand oarecare. E copilul Mitropolitului Ardealului, Laurențiu Streza.

În 2010, la momentul susținerii tezei doctorale de către fiul său, Laurențiu Streza era decanul Facultății de Teologie Andrei Șaguna din Sibiu. Instituția, una dintre cele mai vechi (și importante) facultăți de teologie din țară, e parte integrantă a Universității Lucian Blaga din anul 1991, când institutul teologic sibian de atunci a fost integrat structurii universitare.

În 2010 Streza senior nu era doar decan al facultății în care fiul urma să-și obțină doctoratul. Părintele Streza era și Arhiepiscop al Sibiului, poziție din care – datorită felului particular în care este organizat învățământul teologic – avea o putere foarte mare asupra carierelor universitare din Facultatea de Teologie.

Nu în ultimul rând, Laurențiu Streza fusese conducătorul de doctorat al fiului său Dan Alexandru. Și nu era la prima ispravă de acest gen. În martie 2005 un alt fiu al părintelui Laurențiu, Ciprian Streza, obținuse titlul de doctor în teologie. Tot la Sibiu. Și tot sub atenta supraveghere părintească – coordonator îi fusese însuși tatăl, la acel moment (martie 2005) episcop de Caransebeș.

Și în 2005, și în 2010, Laurențiu Streza deținea – pe lângă pozițiile deja enumerate – și calitatea de membru în comisia de teologie a Consiliului Naţional de Atestare a Titlurilor, Diplomelor și Certificatelor Universitare (CNATDCU), acolo unde se consfințește efectiv procedura de acordare a titlului de doctor.

Documentat de un reporter Să fie lumină vreme de câteva luni, cazul familiei Streza e caracteristic pentru o cultură universitară de clan care s-a instalat la vârful învățământului teologic. Înainte de toate, cazul Streza ilustrează cât se poate de clar situația clasică a conflictului de interese. Dar el nu este nici pe departe singurul.

Avem exemple multiple de cadre didactice de la Facultatea de Teologie din Sibiu care s-au îngrijit, din pozițiile universitare ocupate, de parcursul profesional al copiilor. În 2004 Sebastian Moldovan – în prezent profesor universitar la facultatea sibiană – devenea doctor sub coordonarea tatălui Ilie Moldovan. Tot în 2004 își lua lucrarea de doctorat și Constantin Oancea – în prezent conferențiar universitar –, sub îndrumarea socrului Dumitru Abrudan, decan la acea vreme al Facultății de Teologie.